CELEX: 32017D0976
Language: lt
Date: 1496793600000
Title: 2017 m. birželio 7 d. Komisijos įgyvendinimo sprendimas (ES) 2017/976, kuriuo patvirtinamas pagal Tarybos direktyvos 96/67/EB 9 straipsnį priimtas sprendimas dėl kai kurių antžeminių paslaugų teikimo Talino oro uoste (AS Tallinna Lennujaam) išimties (pranešta dokumentu Nr. C(2017) 3798)

9.6.2017   
            
            
               LT
            
            
               Europos Sąjungos oficialusis leidinys
            
            
               L 146/150
            
         KOMISIJOS ĮGYVENDINIMO SPRENDIMAS (ES) 2017/976
   2017 m. birželio 7 d.
   kuriuo patvirtinamas pagal Tarybos direktyvos 96/67/EB 9 straipsnį priimtas sprendimas dėl kai kurių antžeminių paslaugų teikimo Talino oro uoste (AS Tallinna Lennujaam) išimties
   
      
         (pranešta dokumentu Nr. C(2017) 3798)
      
   
   (Tekstas autentiškas tik estų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1996 m. spalio 15 d. Tarybos direktyvą 96/67/EB dėl patekimo į Bendrijos oro uostuose teikiamų antžeminių paslaugų rinką (1), ypač į jos 9 straipsnio 5 dalį,
   kadangi:
   1.   SPRENDIMAS DĖL IŠIMTIES, APIE KURĮ PRANEŠĖ ESTIJOS RESPUBLIKOS VYRIAUSYBĖ
   
   
               (1)
            
            
               2017 m. vasario 14 d. elektroniniu laišku ir raštu, kurį Komisija gavo 2017 m. kovo 7 d., Estijos valdžios institucijos pagal Direktyvos 96/67/EB (toliau – direktyva) 9 straipsnio 3 dalį pranešė apie Estijos Respublikos Vyriausybės pagal direktyvos 9 straipsnio 1 dalies b punktą priimtą sprendimą dėl išimties, susijusį su Talino oro uostu.
            
         
               (2)
            
            
               Išimtimi numatoma palikti oro uostą valdančiai įstaigai („Tallinn Airport Ltd“), kaip vieninteliam ūkio subjektui, teisę per jos 100 % valdomą patronuojamąją bendrovę „Tallinn Airport GH Ltd“ trečiosioms šalims Talino oro uoste teikti šias direktyvos priedo 3 ir 5 punktuose nurodytas paslaugas: bagažo tvarkymo ir orlaivio stovėjimo vietoje. Vadovaujantis direktyvos 9 straipsnio 1 dalies b punktu, išimtis suteikiama pradiniam dvejų metų laikotarpiui nuo 2017 m. gegužės 15 d. iki 2019 m. gegužės 14 d. Be to, Estijos valdžios institucijos, atsižvelgdamos į laiką, numatytą dėl erdvės apribojimų kylančioms problemoms išspręsti, kad būtų galima imtis tolesnių rinkos atvėrimo veiksmų, nusprendė pagal direktyvos 9 straipsnio 6 dalį pratęsti šį laikotarpį papildomam dvejų metų laikotarpiui – nuo 2019 m. gegužės 15 d. iki 2021 m. gegužės 14 d.
            
         
               (3)
            
            
               Pagal direktyvos 9 straipsnio 5 dalį Komisija konsultavosi su Estijos Vyriausybe dėl vertinimo projekto.
            
         2.   DABARTINĖ PADĖTIS TALINO ORO UOSTE
   
   
               (4)
            
            
               Kadangi neseniai viršyta direktyvos 1 straipsnio 2 dalyje nustatyta per metus vežamų keleivių skaičiaus, kuris turi būti ne mažesnis nei 2 mln., riba, Talino oro uostui taikoma ši direktyva ir joje nustatyti su antžeminių paslaugų rinkos atvėrimu susiję įpareigojimai.
            
         
               (5)
            
            
               Bagažo tvarkymo paslaugos Talino oro uoste šiuo metu teikiamos viename keleivių terminale, be to, požeminiame centrinės terminalo dalies aukšte įrengta rūšiavimo patalpa, kurioje rūšiuojamas oro uoste užregistruotas ir perkraunamas bagažas.
            
         
               (6)
            
            
               Šiuo metu, nors apskritai patekimas į antžeminių paslaugų rinką visiškai liberalizuotas, oro uostas yra vienintelis bagažo tvarkymo paslaugų ir paslaugų orlaivio stovėjimo vietoje teikėjas; šias paslaugas dėl erdvės apribojimų jis teikia per savo patronuojamąją bendrovę.
            
         
               (7)
            
            
               Talino oro uoste šiuo metu vykdomi oro uosto plėtros darbai. Šie darbai buvo suplanuoti 2010 m. ir iš pradžių nebuvo numatyta, kad jie bus atliekami siekiant atverti antžeminių paslaugų teikimo rinką. Tačiau oro uostui pasiekus 2 mln. keleivių ribą pradėta taikyti direktyva ir statybos projektai buvo atitinkamai peržiūrėti, siekiant skirti investicijas konkrečiai antžeminių paslaugų rinkai atverti. Oro uostas parengė investicijų planus, skirtus tiek pradiniams statybos projektams, kurie bus tęsiami, kaip planuota, tiek konkrečiai antžeminių paslaugų rinkos atvėrimo projektus, kurie bus vykdomi ateinančiais metais, ir kartu stengiasi, kad būtų užtikrinamas veiklos tęstinumas ir taip keleiviai patirtų kuo mažiau nepatogumų vykstant statybos darbams, – visa tai bus būtina turint omenyje numatomą keleivių skaičiaus didėjimą, ypač būsimo Estijos pirmininkavimo ES laikotarpiu nuo 2017 m. liepos 1 d. iki gruodžio 31 d.
            
         
               (8)
            
            
               Talino oro uoste vykdomi arba bus pradėti šie pagrindiniai infrastruktūros plėtros investicijų projektai:
               
                           —
                        
                        
                           2016–2020 m. – kontroliuojamosios oro uosto zonos plėtros projektas,
                        
                     
                           —
                        
                        
                           2016–2019 m. – keleivių terminalo pietinės keleivių laipinimo galerijos išplėtimas,
                        
                     
                           —
                        
                        
                           2017 m. – stovėjimo aikštelės (numatytos keleivių terminalo projekte) įrengimas,
                        
                     
                           —
                        
                        
                           2019–2021 m. – antžeminių paslaugų rinkai atverti skirtos investicijos.
                        
                     
         3.   KONSULTACIJOS SU SUINTERESUOTOSIOMIS ŠALIMIS
   
   
               (9)
            
            
               Pagal direktyvos 9 straipsnio 3 dalį Komisija sprendimo dėl išimties, apie kurį pranešė Estijos valdžios institucijos, santrauką paskelbė 2017 m. kovo 29 d.Europos Sąjungos oficialiajame leidinyje
                   (2) ir paragino suinteresuotąsias šalis pateikti pastabų.
            
         
               (10)
            
            
               Komisija gavo oro transporto bendrovių asociacijos pastabas, kuriose teigiama (priešingai, nei teigia Estijos valdžios institucijos), kad dabartinėje infrastruktūroje nėra tokio erdvės apribojimo, dėl kurio bendrovė „Tallinn Airport Ltd.“ negalėtų rasti sprendimo, kaip sudaryti sąlygas dirbti bent vienam papildomam paslaugų teikėjui. Oro transporto bendrovių asociacija teigia, kad anksčiau yra buvę atvejų, kai Talino oro uoste antžemines paslaugas ilgą laikotarpį teikė kelios bendrovės.
            
         4.   IŠIMTIES VERTINIMAS ATSIŽVELGIANT Į DIREKTYVOS NUOSTATAS
   
   
               (11)
            
            
               Sprendimą dėl išimties Estijos valdžios institucijos pagrindė direktyvos 9 straipsnio 1 dalies b punktu, pagal kurį valstybėms narėms dėl ypatingų turimos erdvės arba pajėgumų oro uoste apribojimų aiškiai leidžiama vieną arba daugiau antžeminių paslaugų kategorijų, nurodytų 6 straipsnio 2 dalyje (3), perduoti teikti vienam paslaugos teikėjui. Šiuo atveju Estijos valdžios institucijos, vadovaudamosi 9 straipsnio 2 dalimi, nurodė paslaugų kategorijas, kurioms taikomas sprendimas dėl išimties. Šios kategorijos – tai bagažo tvarkymo ir orlaivio stovėjimo vietoje teikiamos paslaugos, nurodytos direktyvos priedo 3 ir 5 punktuose, o patekimas į visų kitų kategorijų Talino oro uoste teikiamų antžeminių paslaugų rinką neribojamas.
            
         
               (12)
            
            
               Išimtį Estijos Respublika iš esmės taiko dėl šios priežasties: dėl dabartinių erdvės ir pajėgumų Talino oro uoste apribojimų neįmanoma skirti papildomo antžeminių paslaugų teikėjo pirmiau nurodytų kategorijų (išskyrus maisto ir gėrimų vežimo, pakrovimo į orlaivį ir iškrovimo iš jo) paslaugoms teikti vykstant statybos darbams, kurie leis visiškai atverti bagažo tvarkymo ir orlaivio stovėjimo vietoje teikiamų paslaugų rinką. Visų pirma:
               
                           —
                        
                        
                           dėl dabartinės bagažo rūšiavimo patalpos vietos ir dydžio neįmanoma skirti erdvės papildomiems bagažo tvarkymo paslaugų teikėjams. Visų pirma, veiklos vieta yra ribota ir siaura, todėl dabartiniam paslaugų teikėjui bagažo vežimėliais manevruoti sunku, ypač piko laikotarpiais. Dabartinė bagažo tvarkymo patalpa negali būti išplėsta į kitas vietas, o tai reiškia, kad, norint atverti rinką antrai bagažo tvarkymo bendrovei, reikėtų atlikti daug darbų naujoms patalpoms išorėje pastatyti,
                        
                     
                           —
                        
                        
                           trūksta laisvos vietos šalia orlaivių stovėjimo vietos, todėl neįmanoma stovėjimo vietoje sutalpinti papildomų antros orlaivio stovėjimo vietoje paslaugas teikiančios bendrovės įrenginių. Šiuo metu perono stovėjimo aikštelėse ir po keleivių terminalo galerija esančios antžeminių paslaugų įrangai ir bagažo vežimėliams skirtos stovėjimo vietos jau visiškai išnaudotos. Šiuo metu ribotoje erdvėje sunku veikti dabartiniam paslaugų teikėjui, visų pirma žiemos sezono metu, kai sniego valymo ir šalinimo tarnybų transporto priemonės taip pat stovi ribotos apimties stovėjimo vietoje. Be to, įrangai laikyti nėra specialių angarų ar garažų. Kadangi fizinės erdvės, reikalingos norint padidinti stovėjimo aikštelę šalia keleivių terminalo, nėra, šiuo metu priimti antros antžemines paslaugas teikiančios bendrovės neįmanoma ir tai reikalautų didelių darbų naujiems objektams pastatyti.
                        
                     
         
               (13)
            
            
               Pirma, Komisija mano, kad bagažo tvarkymo vietos plotas yra ribotas (ilgis –72 m, plotis – 13 m, aukštis – 1,9 m) ir tokios erdvės nepakanka, kad joje veiklą galėtų vykdyti dar vienas bagažo tvarkymo paslaugų teikėjas. Antra, atsižvelgdama į direktyvos 9 straipsnio 1 dalį, susijusią su erdvės arba pajėgumų apribojimais, kylančiais dėl perpildymo ir ploto išnaudojimo, Komisija pažymi, kad Talino oro uoste šie aspektai aktualūs trimis trumpais piko laikotarpiais, per kuriuos daugybę įvairių įrenginių reikia paleisti palyginti greitai, atsižvelgiant į dabartinius erdvės apribojimus. Trečia, dėl erdvės apribojimų kylančių problemų negalima greitai ir paprastai išspręsti išplečiant dabartinį patalpų plotą, nes tam nėra vietos – aplink esanti teritorija yra užstatyta. Galiausiai šiuo metu nėra vietos, kurioje galėtų būti laikoma papildomo bagažo tvarkymo paslaugų teikėjo įranga ar galėtų dirbti tokios įmonės darbuotojai.
            
         
               (14)
            
            
               Dėl orlaivių stovėjimo vietose teikiamų paslaugų Komisija taip pat pažymi, kad, pirma, šalia orlaivių stovėjimo vietos trūksta laisvos vietos, todėl neįmanoma stovėjimo vietoje sutalpinti papildomų antros orlaivio stovėjimo vietoje paslaugas teikiančios bendrovės įrenginių. Antra, šiuo metu perono stovėjimo aikštelėse ir po keleivių terminalo galerija esančios antžeminių paslaugų įrangai ir bagažo vežimėliams skirtos stovėjimo vietos jau visiškai išnaudotos. Trečia, ribotoje Talino oro uosto erdvėje sunku veikti dabartiniam paslaugų teikėjui, visų pirma žiemos sezono metu, kai sniego valymo ir šalinimo tarnybų transporto priemonės taip pat stovi ribotos apimties stovėjimo vietoje. Ketvirta, įrangai laikyti nėra specialių angarų ar garažų. Galiausiai, kadangi fizinės erdvės, reikalingos norint padidinti stovėjimo aikštelę šalia keleivių terminalo, nėra, šiuo metu priimti antros antžemines paslaugas teikiančios bendrovės neįmanoma ir tai reikalautų didelių darbų naujiems objektams pastatyti.
            
         
               (15)
            
            
               Dėl oro transporto bendrovių asociacijos teiginių, kad anksčiau Talino oro uoste antžemines paslaugas teikė kelios bendrovės, Komisija pabrėžia, kad, vadovaujantis Estijos pateikta informacija, nuo 1998 m. skrydžių paslaugų skaičius Talino oro uoste padidėjo daugiau nei 50 %, keleivių skaičius išaugo 300 %, nors orlaivio stovėjimo vietoje teikiamoms paslaugoms ir bagažo tvarkymo paslaugoms teikti skirtas plotas išliko toks pat. Todėl dėl tokio vežamų keleivių skaičiaus padidėjimo ėmė trūkti erdvės. Oro transporto bendrovių asociacija nenurodo, kaip dabartinėmis aplinkybėmis kita antžeminių paslaugų teikimo bendrovė galėtų teikti orlaivio stovėjimo vietoje ir bagažo tvarkymo paslaugas.
            
         
               (16)
            
            
               Siekdamos išspręsti dėl minėtų erdvės apribojimų kylančias problemas, Estijos valdžios institucijos pateikė detalųjį planą, kuriuo siekiama išplėsti infrastruktūrą, kad veiklą galėtų vykdyti antras bagažo tvarkymo paslaugų teikėjas ir orlaivio stovėjimo vietoje teikiamų paslaugų teikėjas ir kad būtų užtikrinamas pagal direktyvą nustatytas rinkos atvėrimo lygis. Išimties galiojimo pabaigos 2021 m. data sutaptų su numatoma statybos darbų, kuriuos įvykdžius būtų galima atverti rinką, pabaiga.
            
         
               (17)
            
            
               Turėdama tai omenyje, Komisija pažymi, kad trimis Talino oro uoste numatytais įgyvendinti projektais prie antžeminių paslaugų rinkos atvėrimo būtų prisidedama toliau nurodytais aspektais.
               
                           —
                        
                        
                           Kontroliuojamosios oro uosto zonos plėtros projektas (2016–2020 m.): Talino oro uoste į rytus nuo kilimo ir tūpimo tako bus įrengta papildoma ledo nutirpdymo aikštelė ir šiaurės kryptimi bus išplėstas A peronas. Užbaigus šį projektą, į rinką galės patekti antra antžeminių paslaugų teikimo bendrovė ir ji galės vykdyti ledo nutirpdymo ir paslaugų teikimo orlaivio stovėjimo vietoje veiklą.
                        
                     
                           —
                        
                        
                           Keleivių terminalo pietinės keleivių laipinimo galerijos išplėtimas (2016–2019 m.): bus padidintas išvežamo bagažo rentgeno aparatų pajėgumas ir bus įrengti papildomi persirengimo kambariai antžeminių paslaugų personalui, o tai taip pat sudarys sąlygas patekti į rinką antrai antžeminių paslaugų teikimo bendrovei.
                        
                     
                           —
                        
                        
                           Stovėjimo aikštelės įrengimo projektas (2017–2018 m.): būtų padidinta antros antžeminių paslaugų teikimo bendrovės darbuotojams skirta transporto priemonių stovėjimo aikštelė.
                        
                     
         
               (18)
            
            
               Vadovaudamasi pirmiau išdėstytais motyvais ir turima informacija, Komisija mano, kad Estijos valdžios institucijos įrodė, kad, kol nebus užbaigti pirmiau aprašyti statybos projektai, dar vienam trečiosios šalies antžeminių paslaugų teikėjui (be oro uosto antžeminių paslaugų skyriaus) vietos neužtektų.
            
         
               (19)
            
            
               Taip pat atsižvelgta į šiuos faktus: Talino oro uoste visų kitų kategorijų paslaugų, išskyrus bagažo tvarkymo ir orlaivio stovėjimo vietoje teikiamas paslaugas, rinka yra atvira; išimtyse numatyti apribojimai, laikantis nediskriminavimo principo, taikomi visiems (galimiems) antžeminių paslaugų teikėjams, išskyrus oro uosto antžeminių paslaugų skyrių; teisės vykdyti bagažo tvarkymo veiklą ir teikti paslaugas orlaivių stovėjimo vietoje Talino oro uoste iki šiol neprašė joks antžeminių paslaugų teikėjas.
            
         
               (20)
            
            
               9 straipsnio 1 dalies b punktas, kuriuo leidžiama perduoti teikti paslaugas vienam paslaugos teikėjui, taikomas ne ilgiau kaip dvejus metus ir jo taikymas gali būti pratęstas vieną kartą ne daugiau kaip dvejiems metams. Būtent pagal tokią sistemą Estijos valdžios institucijos suteikia šią išimtį. Apie atnaujinimą buvo pranešta tuo pat metu, kaip ir apie sprendimą dėl išimties, ir Komisija jį analizavo, taikydama galiojančią procedūrą ir atsižvelgdama į dabartinį sprendimą.
            
         
               (21)
            
            
               Galiausiai, atsižvelgusi visų pirma į dabartinę padėtį Talino oro uoste, į objektyvias išimties galiojimo ribas bei trukmę ir į priemones, kurių imtasi dabartiniams apribojimams pašalinti, Komisija mano, kad, vadovaujantis direktyvos 9 straipsnio 2 dalies antra pastraipa, nustatytos išimtys pernelyg neprieštarauja šios direktyvos tikslams, neiškreipia antžeminių paslaugų teikėjų ir (arba) patiems sau teikiančių paslaugas oro uosto naudotojų konkurencijos ir neišplečiamos labiau nei būtina.
            
         
               (22)
            
            
               Šis sprendimas nedaro įtakos Sutarties dėl Europos Sąjungos veikimo 102 straipsniui, kuriuo uždraustas bet koks vienos ar keleto įmonių piktnaudžiavimas dominuojančia padėtimi vidaus rinkoje arba didelėje jos dalyje, galintis paveikti valstybių narių tarpusavio prekybą.
            
         5.   IŠVADA
   
   
               (23)
            
            
               Todėl, atsižvelgiant į Komisijos atlikto tyrimo ir į konsultacijų su Estijos Respublika rezultatus, su Talino oro uostu susijęs sprendimas dėl išimties, kurį ta valstybė narė priėmė pagal direktyvos 9 straipsnio 1 dalies b punktą ir apie kurį Komisijai pranešta 2017 m. vasario 14 d. elektroniniu laišku ir 2017 m. kovo 7 d. gautu raštu, turėtų būti patvirtintas.
            
         
               (24)
            
            
               Šiame sprendime numatytos priemonės atitinka direktyvos 10 straipsnyje nurodyto patariamojo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Patvirtinamas su Talino oro uostu susijęs sprendimas dėl išimties, kurį Estijos Respublika priėmė pagal Direktyvos 96/67/EB 9 straipsnio 1 dalies b punktą ir apie kurį Komisijai pranešta 2017 m. vasario 14 d. elektroniniu laišku ir 2017 m. kovo 7 d. gautu raštu.
   2 straipsnis
   Šis sprendimas skirtas Estijos Respublikai.
   
      Priimta Briuselyje 2017 m. birželio 7 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 272, 1996 10 25, p. 36.
   
      (2)  OL C 98, 2017 3 29, p. 3.
   
      (3)  Direktyvos 6 straipsnio 2 dalyje nustatyta: Valstybės narės gali riboti paslaugų teikėjų, kuriems išduotas leidimas teikti šių kategorijų antžemines paslaugas, skaičių:
   
               —
            
            
               bagažo tvarkymas,
            
         
               —
            
            
               orlaivio stovėjimo vietoje teikiamos paslaugos,
            
         
               —
            
            
               degalų ir tepalų tiekimas,
            
         
               —
            
            
               atvežamų, išvežamų arba tranzitu perduodamų krovinių ir pašto tvarkymas tarp oro uosto pastato ir orlaivio.
            
         Tačiau valstybės narės kiekvienos kategorijos antžeminių paslaugų teikėjų skaičiaus negali sumažinti daugiau kaip iki dviejų.